LIETUVOS RESPUBLIKOS FINANSŲ MINISTRO

ĮSAKYMAS

DĖL FINANSŲ MINISTRO 2009 M. GEGUŽĖS 6 D. ĮSAKYMO Nr. 1K-155 „DĖL LIETUVOS RESPUBLIKOS VYRIAUSYBĖS TAUPYMO LAKŠTŲ IŠLEIDIMO IR APYVARTOS ORGANIZAVIMO TAISYKLIŲ PATVIRTINIMO“ PAKEITIMO

2009 m. rugpjūčio 27 d. Nr. 1K-278

Vilnius

Pakeičiu Lietuvos Respublikos finansų ministro 2009 m. gegužės 6 d. įsakymą Nr. 1K-155 „Dėl Lietuvos Respublikos Vyriausybės taupymo lakštų išleidimo ir apyvartos organizavimo taisyklių patvirtinimo“ (Žin., 2009, Nr. 53-2110) ir išdėstau jį nauja redakcija:

„LIETUVOS RESPUBLIKOS FINANSŲ MINISTRAS

ĮSAKYMAS

DĖL LIETUVOS RESPUBLIKOS VYRIAUSYBĖS TAUPYMO LAKŠTŲ IŠLEIDIMO IR APYVARTOS ORGANIZAVIMO TAISYKLIŲ PATVIRTINIMO

Vadovaudamasi Lietuvos Respublikos Vyriausybės vertybinių popierių išleidimo ir apyvartos taisyklių, patvirtintų Lietuvos Respublikos Vyriausybės 1997 m. gruodžio 3 d. nutarimu Nr. 1329 (Žin., 1997, Nr. 112-2838; 2004, Nr. 22-663; 2005, Nr. 34-1099, Nr. 105-3879), 4 punktu,

tvirtinu Lietuvos Respublikos Vyriausybės taupymo lakštų išleidimo ir apyvartos organizavimo taisykles (pridedama).“

FINANSŲ MINISTRĖ	INGRIDA ŠIMONYTĖ

PATVIRTINTA

Lietuvos Respublikos finansų ministro 2009 m. gegužės 6 d. įsakymu Nr. 1K-155

(Lietuvos Respublikos finansų ministro 2009 m. rugpjūčio 27 d. įsakymo Nr. 1K-278 redakcija)

LIETUVOS RESPUBLIKOS VYRIAUSYBĖS TAUPYMO LAKŠTŲ IŠLEIDIMO IR APYVARTOS ORGANIZAVIMO TAISYKLĖS

I. BENDROSIOS NUOSTATOS

1. Lietuvos Respublikos Vyriausybės taupymo lakštų išleidimo ir apyvartos organizavimo taisyklės (toliau – šios taisyklės) nustato Lietuvos Respublikos Vyriausybės taupymo lakštų (toliau – taupymo lakštai) emisijų pagrindinių sąlygų nustatymo principus, taupymo lakštų išleidimo, platinimo, perleidimo kitam investuotojui, išpirkimo ir (arba) atkarpos išmokų mokėjimo, apskaitos, investuotojo registravimo svetainėje www.vtl.lt, duomenų saugumo ir autentiškumo priemonių svetainėje www.vtl.lt užtikrinimo tvarką.

2. Šiose taisyklėse vartojamos sąvokos:

Asmeninė taupymo lakštų sąskaita – asmeninių vertybinių popierių sąskaita, atidaroma vertybinių popierių savininkų vardu, kurios įrašai yra nuosavybės teisės į taupymo lakštus įrodymas.

Darbo diena – diena, kai dirba Lietuvos banko mokėjimo sistema arba kita mokėjimo sistema, kuria yra naudojamasi vykdant atsiskaitymus už taupymo lakštus.

Taupymo lakštų emitentas (toliau – emitentas) – Lietuvos Respublikos Vyriausybė, atstovaujama Lietuvos Respublikos finansų ministerijos.

Finansų įstaiga – kaip ši sąvoka apibrėžta Lietuvos Respublikos finansų įstaigų įstatyme.

Investuotojas į taupymo lakštus (toliau – investuotojas) – fizinis arba juridinis asmuo (individuali įmonė, ūkinė bendrija, kooperatinė bendrovė, viešoji įstaiga, asociacija, labdaros ir paramos fondas ir visuomeninė organizacija), kuris sudarė sutartį su taupymo lakštų platintoju tiesiogiai arba su platintojui atstovaujančiu taupymo lakštų platinimo tarpininku ir kuriam nuosavybės teise priklauso taupymo lakštai.

Mokėjimo sistema – sistema, skirta atsiskaityti lėšomis pagal taupymo lakštų platintojo turimą susitarimą dėl lėšų pervedimo.

Taupymo lakštų platinimo tarpininkai (toliau – platinimo tarpininkas) – akcinė bendrovė „Lietuvos paštas“ ir Lietuvos Respublikoje arba užsienyje įsteigta finansų įstaiga, turinti teisę Lietuvoje vykdyti operacijas su vertybiniais popieriais ir sudariusi su Finansų ministerija ir taupymo lakštų platintoju sutartis dėl platintojo atstovavimo platinant taupymo lakštus.

Taupymo lakštų platintojas (toliau – platintojas) – akcinė bendrovė „Lietuvos centrinis vertybinių popierių depozitoriumas“, atliekanti centrinio vertybinių popierių depozitoriumo funkcijas Lietuvoje (toliau – Centrinis depozitoriumas), sudariusi su Finansų ministerija taupymo lakštų apyvartos organizavimo sutartį.

Reikalavimo teisių į vertybinius popierius sąskaita – sąskaita, kurioje vertybinių popierių pirminės apyvartos metu fiksuojamos investuotojų reikalavimo teisės į pasirašytus taupymo lakštus (ne nuosavybės teisė į taupymo lakštus).

Taupymo lakštų įsigijimo sutartis (toliau – Sutartis) – platintojo ir investuotojo elektronine forma sudaroma ir Lietuvos Respublikos Vyriausybės taupymo lakštų įsigijimo svetainėje www.vtl.lt perduodama sutartis (1 priedas) arba platinimo tarpininko ir investuotojo raštu sudaroma Lietuvos Respublikos Vyriausybės taupymo lakštų įsigijimo sutartis (2 priedas). Sutarties pateikimas ir patvirtinimas elektronine forma visiškai užtikrina sutarties teksto apsaugą ir joje yra pakankamai duomenų sandorio šalims nustatyti. Laikoma, kad investuotojas, patvirtinęs Sutartį ir tokiu būdu išreiškęs savo valią įsigyti taupymo lakštų, yra susipažinęs su visomis sąlygomis, nurodytomis šiose taisyklėse ir kituose teisės aktuose, reglamentuojančiuose taupymo lakštų apyvartą. Sutartis įsigalioja investuotojui visiškai sumokėjus už įsigyjamus taupymo lakštus.

Taupymo lakštų apyvartos organizavimas – taupymo lakštų platinimas, palūkanų mokėjimas, išpirkimas, įrašų vertybinių popierių sąskaitose darymas ir išplatintų taupymo lakštų apskaita.

Taupymo lakštų diskontuotoji vertė – taupymo lakštų emisijos sąlygose nustatyta taupymo lakštų pardavimo vertė, kuri yra mažesnė nei taupymo lakštų nominalioji vertė.

Taupymo lakštų emisija – vienarūšių, vienodas teises suteikiančių taupymo lakštų visuma, kuri atpažįstama pagal tarptautinį vertybinių popierių atpažinties numerį (ISIN kodą).

Taupymo lakštų emisijos sąlygos – emitento pagal šių taisyklių 3 punktą nustatomos ir svetainėse www.finmin.lt ir www.vtl.lt skelbiamos atitinkamų taupymo lakštų emisijų sąlygos.

Taupymo lakštų išpirkimas – taupymo lakštų išpirkimo dieną platintojo vykdomas lėšų, gautų iš emitento, pervedimas į investuotojo nurodytą sąskaitą finansų įstaigoje arba į platinimo tarpininko sąskaitą finansų įstaigoje, kai investuotojas nenurodo savo sąskaitos finansų įstaigoje.

Taupymo lakštų išpirkimo diena – taupymo lakštų emisijos sąlygose nustatyta diena, kai platintojas iš emitento gautas lėšas išmoka investuotojams arba platinimo tarpininkams, jeigu sutartyje numatyta lėšas už investuotojų turimus taupymo lakštus išmokėti per platinimo tarpininkus.

Taupymo lakštų išplatinimo diena –- diena, kai platintojas šiose taisyklėse nustatyta tvarka investuotojo vardu atidaro asmeninę taupymo lakštų sąskaitą.

Taupymo lakštų pirmalaikio išpirkimo diena – taupymo lakštų emisijos sąlygose nustatyta diena, kai taupymo lakštai gali būti išperkami anksčiau negu tam tikros emisijos sąlygose nustatytą taupymo lakštų išpirkimo dieną.

Taupymo lakštų platinimas – taupymo lakštų sutarčių tarp investuotojo ir platintojo arba platintojui atstovaujančio platinimo tarpininko sudarymas ir lėšų už pirminėje vertybinių popierių apyvartoje įsigyjamus taupymo lakštus sumokėjimas.

Taupymo lakštų registravimas – įrašų darymas Centrinio depozitoriumo teisės aktų nustatyta tvarka Centriniame depozitoriume esančiose vertybinių popierių sąskaitose.

Taupymo lakštų platinimo svetainė (toliau – svetainė www.vtl.lt) – platintojo tvarkoma interneto svetainė www.vtl.lt, kurioje organizuojamas taupymo lakštų platinimas.

Kitos šiose taisyklėse vartojamos sąvokos atitinka Lietuvos Respublikos Vyriausybės vertybinių popierių išleidimo ir apyvartos taisyklėse, patvirtintose Lietuvos Respublikos Vyriausybės 1997 m. gruodžio 3 d. nutarimu Nr. 1329 (Žin., 1997, Nr. 112-2838; 2004, Nr. 22-663), ir kituose teisės aktuose, reglamentuojančiuose vertybinių popierių platinimą, išpirkimą ir atsiskaitymą, vartojamas sąvokas.

II. PAGRINDINIAI TAUPYMO LAKŠTŲ EMISIJŲ SĄLYGŲ NUSTATYMO PRINCIPAI

3. Pagrindiniai taupymo lakštų emisijų sąlygų nustatymo principai:

3.1. taupymo lakštai platinami su nuolaida arba prie nominaliosios arba diskontuotosios taupymo lakštų vertės pridėjus nuo pirmosios platinimo dienos susikaupusias palūkanas. Taupymo lakštų pardavimo kaina jų platinimo laikotarpiu nustatoma kiekvienos taupymo lakštų emisijos sąlygose. Vienos emisijos taupymo lakštų pardavimo kaina nustatoma pagal tą patį principą;

3.2. taupymo lakštai platinami kiekvienos taupymo lakštų emisijos sąlygose nustatytomis dienomis. Jei Sutartis sudaroma ne darbo dienomis, laikoma, kad taupymo lakštų pardavimo kaina yra lygi ateinančiai darbo dienai nustatytai taupymo lakštų kainai;

3.3. taupymo lakštų emisijos sąlygose gali būti nustatomas (ribojamas) konkrečios taupymo lakštų emisijos dydis. Tokiu atveju taupymo lakštų emisijos platinimas baigiamas išplatinus nustatytą taupymo lakštų skaičių nominaliąja verte arba pasibaigus jų platinimo trukmei;

3.4. nustatyta taupymo lakštų platinimo dienos kaina galioja iki 15.45 val. investuotojui sudarius Sutartį po 15.45 val. taupymo lakštai yra parduodami kitos dienos kaina, kuri nustatyta taupymo lakštų emisijos sąlygose;

3.5. palūkanos nustatomos atsižvelgiant į situaciją finansų rinkoje, į valstybės finansines galimybes, Lietuvoje veikiančių bankų atitinkamos trukmės indėlių palūkanas, tarpbankinės pinigų rinkos palūkanas ir į kitus svarbius rodiklius. Palūkanos nustatomos ir skelbiamos ne vėliau kaip prieš 1 (vieną) darbo dieną iki atitinkamos taupymo lakštų emisijos išleidimo dienos ir galioja iki tokios taupymo lakštų išpirkimo dienos;

3.6. taupymo lakštų emisijos trukmė skaičiuojama nuo pirmos darbo dienos po paskutinės tos emisijos taupymo lakštų platinimo dienos, jeigu taupymo lakštai platinami su nuolaida, arba nuo pirmos taupymo lakštų platinimo dienos, jeigu taupymo lakštai platinami prie nominaliosios arba diskontuotosios taupymo lakštų vertės pridėjus susikaupusias palūkanas;

3.7. taupymo lakštai nėra viešosios antrinės vertybinių popierių apyvartos objektas. Taupymo lakštai gali būti neviešos antrinės vertybinių popierių apyvartos objektas, jeigu to nedraudžia taupymo lakštų emisijos sąlygos. Antrinė taupymo lakštų apyvarta gali vykti tik tarp asmenų, kurie pagal šių taisyklių nuostatas gali būti pripažįstami investuotojais;

3.8. atsiskaitymai už antrinės taupymo lakštų apyvartos sandorius negali vykti taupymo lakštų atkarpos išmokos mokėjimo dieną ir (arba) taupymo lakštų emisijos sąlygose nustatytą taupymo lakštų išpirkimo arba pirmalaikio išpirkimo dieną;

3.9. taupymo lakštai išperkami sumokant jų nominaliąją vertę (kai taupymo lakštai buvo parduoti diskontuotąja verte) arba nominaliąją vertę ir už atitinkamą laikotarpį apskaičiuotas palūkanas, išskyrus atvejus, kai taupymo lakštai yra išperkami pirma laiko;

3.10. taupymo lakštai taupymo lakštų emisijos sąlygose nustatyta tvarka gali būti išperkami anksčiau nei taupymo lakštų išpirkimo dieną. Už pirma laiko išperkamus taupymo lakštus sumokama jų nominalioji vertė su pirmalaikio išpirkimo dieną priskaičiuotomis palūkanomis arba, kai taupymo lakštai buvo parduoti diskontuotąja verte, prie taupymo lakštų diskontuotosios vertės (kuri yra lygi taupymo lakštų emisijos sąlygose nustatytai paskutinės taupymo lakštų platinimo dienos taupymo lakštų diskontuotajai vertei) pridėjus iki pirmalaikio išpirkimo dienos priskaičiuotas palūkanas. Už pirma laiko išperkamus taupymo lakštus priskaičiuotos palūkanos gali būti nelygios iki tos dienos susikaupusioms palūkanoms;

3.11. išleidžiamų ar išperkamų taupymo lakštų kaina su priskaičiuotomis ar susikaupusiomis palūkanomis nustatoma kiekvienos taupymo lakštų emisijos sąlygose. Taupymo lakštų išpirkimo arba pirmalaikio išpirkimo diena (-os) neįeina į palūkanų skaičiavimo laikotarpį;

3.12. platintojo svetainėje www.vtl.lt investuotojas mažiausiai gali įsigyti 1 (vieną) taupymo lakštą. Per platinimo tarpininkus mažiausias galimų įsigyti taupymo lakštų skaičius nustatomas emisijos sąlygose;

3.13. taupymo lakštų išleidimo forma – nemateriali. Nuosavybės teisė į taupymo lakštus fiksuojama įrašais asmeninėse taupymo lakštų sąskaitose. Asmenines taupymo lakštų sąskaitas atidaro ir tvarko platintojas. Visą platinimo tarpininko taupymo lakštų apskaitą tvarko ir asmenines sąskaitas atidaro platintojas šių taisyklių IX skyriuje nustatyta tvarka.

III. Taupymo lakštų išleidimas

4. Emitentas iki kiekvieno mėnesio 10 darbo dienos Finansų ministerijos svetainėje www.finmin.lt, svetainėje www.vtl.lt arba kitose visuomenės informavimo priemonėse paskelbia taupymo lakštų išleidimo preliminarų trijų mėnesių grafiką, kuriame nurodo:

4.1. taupymo lakštų išleidimo datą (-as);

4.2. taupymo lakštų platinimo trukmę, nurodydamas konkrečias platinimo dienas;

4.3. taupymo lakštų galiojimo trukmę dienomis;

4.4. taupymo lakštų išpirkimo dieną.

5. Emitentas ne vėliau kaip prieš 1 (vieną) darbo dieną iki numatomos taupymo lakštų emisijos platinimo pradžios Finansų ministerijos svetainėje www.finmin.lt, svetainėje www.vtl.lt arba kitose visuomenės informavimo priemonėse paskelbia taupymo lakštų emisijos sąlygas.

6. Emitentas, nusprendęs išleisti taupymo lakštų emisiją, ISIN kodų suteikimo taisyklėse, patvirtintose akcinės bendrovės „Lietuvos centrinis vertybinių popierių depozitoriumas“ prezidento 2008 m. rugsėjo 18 d. įsakymu Nr. 22, nustatyta tvarka kreipiasi į Centrinį depozitoriumą dėl ISIN (emisijos tarptautinis vertybinių popierių atpažinties numeris) kodo suteikimo numatomai platinti naujai taupymo lakštų emisijai.

7. Emitentas, nusprendęs išleisti taupymo lakštų emisiją, ne vėliau kaip prieš 2 (dvi) darbo dienas iki kiekvienos taupymo lakštų emisijos platinimo pradžios platintojui ir platinimo tarpininkams privalo pateikti sprendimą dėl taupymo lakštų emisijos išleidimo.

8. Platintojas ir platinimo tarpininkas, gavę emitento sprendimą dėl taupymo lakštų emisijos išleidimo, emitento ir platintojo arba emitento ir platinimo tarpininko sutartyje nustatyta tvarka savo informacinėse sistemose paskelbia sprendime nurodytą informaciją. Platinimo tarpininkai emitento ir platinimo tarpininkų sutartyse nustatyta tvarka informaciją apie taupymo lakštų emisijos sąlygas ir taupymo lakštų charakteristikas paskelbia taupymo lakštų platinimo vietose. Platinimo tarpininkai gali turėti savo informacijos skleidimo sistemas, nesusietas su svetainės www.vtl.lt sistema.

IV. Taupymo lakštų platinimas

9. Taupymo lakštų platinimo būdai:

9.1. tiesiogiai per svetainę www.vtl.lt šių taisyklių V skyriuje nustatyta tvarka;

9.2. per Finansų ministerijos pasirinktus platinimo tarpininkus, kurie naudojasi tinklalapio www.vtl.lt infrastruktūra, skirta platinimo tarpininkams.

10. Platinimo tarpininkai privalo:

10.1. pasirašyti platinimo tarpininkavimo sutartį su Finansų ministerija ir Platintoju;

10.2. įdiegti technines ir organizacines priemones, atitinkančias platintojo taupymo lakštų platinimo ir apskaitos sistemos reikalavimus.

11. Platinimo tarpininkas – akcinė bendrovė „Lietuvos paštas“ – teikia Finansų ministerijai ir platintojui informaciją apie akcinės bendrovės „Lietuvos paštas“ skyrius, kuriuose yra įdiegtos techninės ir organizacinės taupymo lakštų įsigijimo priemonės ir platintojui teikia tinklalapyje www.vtl.lt skelbtinų akcinės bendrovės „Lietuvos paštas“ skyrių, kuriuose galima įsigyti taupymo lakštų, sąrašą.

12. Platinimo tarpininkai – finansų įstaigos – teikia Finansų ministerijai ir platintojui informaciją apie savo padalinius, kuriuose yra įdiegtos techninės ir organizacinės taupymo lakštų įsigijimo priemonės ir platintojui teikia svetainėje www.vtl.lt skelbtinų finansų įstaigos padalinių, kuriuose galima įsigyti taupymo lakštų, sąrašą.

13. Techninius reikalavimus platinimo tarpininkams nustato platintojas.

14. Svetainėje www.vtl.lt investuotojas taupymo lakštų gali įsigyti tik savo vardu.

15. Investuotojas (fizinis asmuo), norintis įsigyti taupymo lakštų per platinimo tarpininką, platinimo tarpininkui turi pateikti asmens tapatybės patvirtinimo dokumentą.

16. Investuotojo (juridinio asmens) įgaliotas atstovas, norintis įsigyti taupymo lakštų per platinimo tarpininką, platinimo tarpininkui turi pateikti asmens tapatybės patvirtinimo dokumentą ir juridinio asmens išduotą įgaliojimą, kuriuo patvirtinamas juridinio asmens atstovavimo faktas. Platinimo tarpininkas Sutartyje nurodo juridinio asmens, kurio vardu turėtų būti atidaroma vertybinių popierių sąskaita, ir atstovaujančio asmens duomenis.

17. Investuotojas, šių taisyklių nustatyta tvarka sudaręs Sutartį su platintoju per jam atstovaujantį platinimo tarpininką, privalo:

17.1. mokėjimą už įsigyjamus taupymo lakštus atlikti taupymo lakštų pirkimo sutarties sudarymo momentu;

17.2. Sutartyje nurodytą sumą už pageidaujamus įsigyti taupymo lakštus investuotojas sumoka grynaisiais pinigais arba perveda reikalingas lėšas į platinimo tarpininko nurodytą sąskaitą. Mokėjimas laikomas įvykdytu, kai lėšos yra įskaitomos į sąskaitą arba priimamos grynaisiais pinigais platinimo tarpininko kasoje.

18. Platinimo tarpininkui perdavus platintojui informaciją apie investuotojo įmokėtas į sąskaitą lėšas už įsigyjamus taupymo lakštus, tokios lėšos negali būti grąžinamos be platintojo sutikimo (siekiant išvengti vertybinių popierių ir lėšų apskaitoje klaidų). Platintojas, gavęs informaciją apie įmokėtas lėšas, sukuria investuotojo pirkiniui ir sutarčiai unikalius numerius ir įskaito investuotojo įsigytus ir apmokėtus taupymo lakštus į asmeninę investuotojo vertybinių popierių sąskaitą.

19. Investuotojas, šių taisyklių nustatyta tvarka sudaręs Sutartį per svetainę www.vtl.lt, privalo:

19.1. mokėjimą už įsigyjamus taupymo lakštus atlikti tą pačią darbo dieną iki 15.55 valandos;

19.2. Sutartyje nurodytą sumą už pageidaujamus įsigyti taupymo lakštus sumokėti vienu arba keliais mokėjimo pavedimais iš tos pačios sąskaitos. Mokėjimas laikomas įvykusiu, kai lėšos yra įskaitomos į Sutartyje nurodytą platintojo sąskaitą.

20. Investuotojui neįvykdžius šių taisyklių 17 ar 19 punkte nurodytų reikalavimų, Sutartis laikoma nesudaryta ir, jeigu Investuotojas buvo pervedęs tik dalį lėšų už Sutartyje pageidautus įsigyti taupymo lakštus, šios lėšos ne vėliau kaip kitą darbo dieną grąžinamos į investuotojo sąskaitą, iš kurios jos buvo pervestos platintojui.

21. Tuo atveju, jeigu investuotojas pagal šių taisyklių 17 ar 19 punkte nustatytus reikalavimus pervedė daugiau lėšų, nei nurodyta Sutartyje, Sutartis laikoma sudaryta, o toks perviršis ne vėliau kaip kitą darbo dieną grąžinamas į sąskaitą, iš kurios lėšos buvo pervestos platintojui.

22. Kai investuotojas sumoka už Sutartyje nurodytus taupymo lakštus, platintojas atidaro investuotojui asmeninę vertybinių popierių sąskaitą.

23. Platintojas lėšas, gautas už per taupymo lakštų platinimo dieną tiesiogiai investuotojams parduotus taupymo lakštus, privalo pervesti į emitento nurodytą sąskaitą ne vėliau kaip iki kitos darbo dienos pabaigos.

24. Platinimo tarpininkas lėšas, gautas už per taupymo lakštų platinimo dieną investuotojams parduotus taupymo lakštus, privalo pervesti į platintojo nurodytą sąskaitą ne vėliau kaip iki kitos darbo dienos 9 (devintos) valandos, jeigu emitento sutartyje su platinimo tarpininku nėra numatytas kitas laikas.

25. Platintojui pervedus į emitento nurodytą sąskaitą lėšas už išplatintus taupymo lakštus, Centrinis depozitoriumas įregistruoja naujai išplatintus taupymo lakštus emisijos registracijos sąskaitoje ir platintojo bendrojoje vertybinių popierių sąskaitoje.

26. Centrinis depozitoriumas taupymo lakštų platinimo laikotarpiu, įregistravęs išplatintus taupymo lakštus, kiekvieną darbo dieną privalo pranešti emitentui, kokie yra taupymo lakštų likučiai platintojo sąskaitoje.

27. Jeigu taupymo lakštus įsigyja arba kitus šiose taisyklėse numatytus veiksmus atlieka asmuo, kuris pagal šių taisyklių nuostatas negali būti pripažintas investuotoju, tokio asmens atlikti veiksmai laikomi negaliojančiais, Sutartis su juo nesudaroma, o pervestos lėšos grąžinamos į tą pačią sąskaitą, iš kurios jos buvo pervestos. Lėšų grąžinimo terminas nustatomas atskiru platintojo sprendimu, bet ne vėliau, nei bus vykdomas atitinkamos taupymo lakštų emisijos, už kurios platinamus taupymo lakštus buvo pervestos lėšos, išpirkimas.

V. INVESTUOTOJO REGISTRACIJA SVETAINĖJE WWW.VTL.LT

28. Investuotojas (fizinis asmuo), norėdamas įsigyti taupymo lakštų, turi užsiregistruoti svetainėje www.vtl.lt, nurodydamas savo vardą, pavardę, asmens kodą, elektroninio pašto adresą ir kitus būtinus duomenis.

29. Investuotojas (juridinis asmuo), norėdamas įsigyti taupymo lakštų, turi per įgaliotą asmenį užsiregistruoti svetainėje www.vtl.lt, nurodydamas juridinio asmens pavadinimą, teisinį statusą, įmonės kodą ir įgalioto asmens vardą, pavardę, asmens kodą, elektroninio pašto adresą ir kitus būtinus duomenis.

30. Tik teisingas ir išsamus visų svetainėje www.vtl.lt reikalaujamų duomenų pateikimas sudaro pakankamą pagrindą gauti svetainės www.vtl.lt registruoto vartotojo statusą ir teisę per minėtą svetainę įsigyti taupymo lakštų.

31. Investuotojas yra registruojamas svetainėje www.vtl.lt tik tada, kai patvirtina, kad yra susipažinęs su šiomis taisyklėmis.

32. Investuotojas, norėdamas įsigyti taupymo lakštų, atlikęs šių taisyklių 28–31 punktuose numatytus veiksmus, turi patvirtinti Sutartį, kurioje nurodyti pageidaujamų įsigyti taupymo lakštų skaičių, ir šiose taisyklėse nustatytais terminais ir tvarka apmokėti už pageidaujamus įsigyti taupymo lakštus.

33. Investuotoją, svetainėje www.vtl.lt pateikusį klaidingus duomenis apie save, platintojas gali pašalinti iš įregistruotų svetainėje www.vtl.lt vartotojų. Toks platintojo sprendimas gali būti atšauktas, investuotojui pateikus teisingus duomenis arba savo pateiktų duomenų tikrumą patvirtinus jo turimais galiojančiais asmens dokumentais.

VI. DUOMENŲ SAUGUMO IR AUTENTIŠKUMO UŽTIKRINIMO PRIEMONĖS SVETAINĖJE WWW.VTL.LT

34. Platintojas suteikia investuotojui ir platinimo tarpininkams saugaus prisijungimo prie svetainės www.vtl.lt priemones, kuriomis naudodamiesi jie gali prisijungti prie svetainės www.vtl.lt, peržiūrėti jiems skirtą informaciją ir atlikti veiksmus, numatytus šiose taisyklėse. Tik teisingas jiems suteiktų atpažinties priemonių naudojimas suteikia teisę atlikti šiose taisyklėse numatytus veiksmus ir gauti platintojo informacinius pranešimus.

35. Platintojo investuotojui suteikiamos tokios atpažinties priemonės:

35.1. vartotojo vardas, t.y. investuotojo pasirinktas unikalus atpažinties kodas, kurį sudaro tik jam ir platintojui žinoma simbolių kombinacija;

35.2. slaptažodis, t. y. investuotojo pasirenkamas tik jam žinomas slaptažodis, kurį sudaro tam tikra simbolių seka ir kurį investuotojas bet kada gali pasikeisti. Šis slaptažodis privalomai naudojamas prisijungiant prie svetainės www.vtl.lt;

35.3. kintamas šifras, t. y. investuotojo pageidavimu jam suteikiama tam tikra simbolių seka, žinoma tik investuotojui, kurią sistema suteikia automatiškai kiekvieną kartą bandant prisijungti prie svetainės www.vtl.lt. Kintamas šifras investuotojui pateikiamas jo nurodytu elektroninio pašto adresu.

36. Platintojo platinimo tarpininkui suteikiamos tokios atpažinties priemonės:

36.1. vartotojo vardas, t. y. platinimo tarpininko pasirinktas unikalus atpažinties kodas, kurį sudaro tik jam ir platintojui žinoma simbolių kombinacija;

36.2. slaptažodis, t. y. platinimo tarpininko pasirenkamas tik jam žinomas slaptažodis, kurį sudaro tam tikra simbolių seka ir kurį platinimo tarpininkas bet kada gali pasikeisti. Šis slaptažodis privalomai naudojamas prisijungiant prie sistemos;

36.3. papildomos techninės saugos priemonės.

37. Visa informacija tarp investuotojo ir platinimo tarpininko naršyklės ir platintojo tarnybinės stoties perduodama naudojant saugų duomenų perdavimo SSL standarto protokolą su 128 bitų ilgio raktais.

38. Investuotojui ir platinimo tarpininkui suteiktos atpažinties priemonės bet kurios iš šalių pageidavimu gali būti nedelsiant pakeistos, iškilus grėsmei dėl investuotojo duomenų ir mokėjimų vykdymo saugumo.

39. Investuotojas ir platinimo tarpininkas įsipareigoja užtikrinti, kad platintojo jam suteiktos atpažinties priemonės nebus perduotos tretiesiems asmenims. Iškilus grėsmei, kad šias priemones gali sužinoti tretieji asmenys arba jos tapo žinomos tretiesiems asmenims, investuotojas ir platinimo tarpininkas įsipareigoja nedelsdami apie tai informuoti platintoją. Investuotojas ir platinimo tarpininkas, pažeidę šiame punkte numatytus įsipareigojimus, visiškai atsako už visas dėl to kylančias pasekmes.

40. Emitento reikalavimu platintojas įstatymų nustatyta tvarka turi teisę pateikti visus jam žinomus ir valdomus duomenis apie investuotoją ir jo asmeninėse sąskaitose esančius taupymo lakštų likučius.

41. Platintojas informaciją apie jo turimus ir tvarkomus investuotojų ir platinimo tarpininkų asmeninius ir kitus duomenis gali atskleisti ir perduoti kitiems subjektams tik įstatymų nustatyta tvarka.

VII. TAUPYMO LAKŠTŲ PERLEIDIMAS KITAM ASMENIUI

42. Investuotojas įgytus taupymo lakštus turi teisę parduoti arba kitaip perleisti kitam asmeniui, kuris pagal šių taisyklių nuostatas gali būti pripažintas investuotoju.

43. Investuotojui pateikus prašymą platintojui arba platinimo tarpininkui dėl pirmalaikio taupymo lakštų išpirkimo, šie taupymo lakštai negali būti perleidžiami kitam asmeniui, išskyrus teisės aktuose numatytas išimtis.

44. Investuotojas, norėdamas perleisti taupymo lakštus kitam asmeniui, kuris pagal šių taisyklių nuostatas gali būti pripažintas investuotoju, t. y. perrašyti taupymo lakštus iš savo asmeninės vertybinių popierių sąskaitos į kito asmens asmeninę vertybinių popierių sąskaitą, kartu su taupymo lakštų įgijėju turi kreiptis į platintoją (arba į platinimo tarpininką – jei šis teikia taupymo lakštų perleidimo paslaugą – kuris tarpininkavo investuotojui įsigyjant taupymo lakštus) asmeniškai ir pateikti taupymo lakštų perleidimo sutartį bei kitus platintojo (platinimo tarpininko) nustatytus dokumentus.

45. Platintojas (platinimo tarpininkas), gavęs šių taisyklių 44 punkte nurodytus dokumentus, nedelsdamas inicijuoja apskaitos įrašų darymą sandorio šalių asmeninėse vertybinių popierių sąskaitose svetainėje www.vtl.lt sistemoje. Platintojas (platinimo tarpininkas) nekontroliuoja sandorio šalių tarpusavio atsiskaitymų lėšomis ir neatsako už jų baigtumą.

VIII. Taupymo lakštų išpirkimas ir (arba) atkarpos išmokų mokėjimas

46. Jeigu taupymo lakštų emisijos sąlygose nustatyta, kad taupymo lakštai gali būti išpirkti pirma laiko:

46.1. taupymo lakštai išperkami pirma laiko kiekvieno mėnesio trečios savaitės antradienį. Jeigu tokia diena yra ne darbo diena, išpirkimo diena perkeliama į artimiausią po jos einančią darbo dieną;

46.2. investuotojas, pageidaujantis, kad taupymo lakštai būtų išpirkti pirma laiko, pateikia platintojui arba platinimo tarpininkui, iš kurio yra įsigijęs taupymo lakštų, prašymą ne vėliau kaip prieš 9 (devynias) darbo dienas ir ne anksčiau kaip 2 (du) mėnesiai nuo paskutinės taupymo lakštų platinimo dienos iki pageidaujamos taupymo lakštų emisijos sąlygose numatytos pirmalaikio taupymo lakštų išpirkimo dienos. Investuotojui pateikus prašymą platintojui arba platinimo tarpininkui dėl pirmalaikio taupymo lakštų išpirkimo, prašyme nurodytas taupymo lakštų skaičius blokuojamas asmeninėje investuotojo taupymo lakštų sąskaitoje iki jų išpirkimo dienos ir toks prašymas negali būti atšaukiamas;

46.3. vadovaudamasis emitento nustatytomis taupymo lakštų emisijos sąlygomis, platintojas arba platinimo tarpininkas apskaičiuoja investuotojui priklausančią išmokėti sumą ir ne vėliau kaip prieš 6 (šešias) darbo dienas iki nustatytos taupymo lakštų pirmalaikio išpirkimo dienos pateikia Centriniam depozitoriumui pranešimą dėl pirmalaikio taupymo lakštų išpirkimo.

47. Prieš 5 (penkias) darbo dienas iki pirmalaikio taupymo lakštų išpirkimo dienos Centrinis depozitoriumas, pasibaigus apskaitos dienai, suformuoja ir pateikia emitentui pranešimą, kuriame nurodo emitento mokėtinų lėšų sumą.

48. Emitentas taupymo lakštų pirmalaikio išpirkimo dieną ne vėliau kaip iki 9.00 valandos perveda lėšas taupymo lakštams pirma laiko išpirkti į Centrinio depozitoriumo nurodytą sąskaitą, skirtą atsiskaityti už taupymo lakštus.

49. Centrinis depozitoriumas taupymo lakštų pirmalaikio išpirkimo dieną sutikrina emitento pervestų lėšų sumą ir platintojo pranešime dėl pirmalaikio taupymo lakštų išpirkimo nurodytą lėšų sumą bei investuotojų asmeninėse taupymo lakštų sąskaitose įregistruotą taupymo lakštų skaičių ir tą pačią dieną ne vėliau kaip iki 12.00 valandos perveda lėšas į platintojo nurodytas investuotojų ir platinimo tarpininkų sąskaitas. Taupymo lakštai išperkami ir sukauptos atkarpų išmokos išmokamos tiems investuotojams, kuriems paskutinės darbo dienos pabaigoje iki taupymo lakštų pirmalaikio išpirkimo dienos nuosavybės teise priklausė taupymo lakštai, tai yra atitinkamais apskaitiniais įrašais jie buvo fiksuoti investuotojų asmeninėse taupymo lakštų sąskaitose platintojo sistemoje.

50. Taupymo lakštų pirmalaikio išpirkimo dieną Centrinis depozitoriumas, pervedęs lėšas į platintojo nurodytas investuotojų ir platinimo tarpininkų sąskaitas, padaro atitinkamus įrašus emisijos registracijos ir platintojo bendrosiose vertybinių popierių sąskaitose ir informuoja emitentą apie taupymo lakštų pirmalaikį išpirkimą.

51. Investuotojo prašyme nurodytą galimą taupymo lakštų pirmalaikio išpirkimo dieną, bet (jei išmokama grynaisiais pinigais) ne vėliau kaip 2 (dvi) darbo dienos po pirmalaikio taupymo lakštų išpirkimo dienos, platinimo tarpininkas išmoka lėšas už pirma laiko išperkamus taupymo lakštus.

52. Prieš 5 (penkias) darbo dienas iki atitinkamos taupymo lakštų emisijos išpirkimo ir (arba) atkarpos išmokų mokėjimo dienos Centrinis depozitoriumas pasibaigus apskaitos dienai suformuoja ir pateikia emitentui pranešimą, kuriame nurodo emitento mokėtinų lėšų sumą, kurią emitentas turi pervesti į Centrinio depozitoriumo nurodytą sąskaitą.

53. Emitentas taupymo lakštų išpirkimo ir (arba) atkarpos išmokų mokėjimo dieną ne vėliau kaip iki 9.00 valandos perveda lėšas taupymo lakštams išpirkti ir (arba) atkarpos išmokoms mokėti į Centrinio depozitoriumo nurodytą sąskaitą, skirtą atsiskaityti už taupymo lakštus.

54. Centrinis depozitoriumas taupymo lakštų išpirkimo ir (arba) atkarpos išmokų mokėjimo dieną sutikrina emitento pervestų lėšų sumą ir platintojo bendrojoje sąskaitoje įregistruotų taupymo lakštų skaičių ir tą pačią dieną ne vėliau kaip iki 12.00 valandos perveda į platintojo nurodytas investuotojų ir platinimo tarpininkų sąskaitas, kurios buvo nurodytos Sutartyse, taupymo lakštų nominaliąją vertę (kai taupymo lakštai buvo parduoti diskontuotąja verte) arba taupymo lakštų nominaliąją vertę ir už atitinkamą laikotarpį apskaičiuotas palūkanas. Taupymo lakštai išperkami ir atkarpų išmokos išmokamos tiems investuotojams, kuriems paskutinės darbo dienos pabaigoje iki taupymo lakštų išpirkimo arba atkarpos išmokos mokėjimo dienos nuosavybės teise priklausė taupymo lakštai, tai yra atitinkamais apskaitiniais įrašais jie buvo fiksuoti investuotojų asmeninėse taupymo lakštų sąskaitose platintojo sistemoje.

55. Taupymo lakštų išpirkimo dieną Centrinis depozitoriumas, pervedęs lėšas į platintojo nurodytas investuotojų ir platinimo tarpininkų sąskaitas, uždaro emisijos registracijos ir platintojo bendrąją vertybinių popierių sąskaitas ir informuoja emitentą apie taupymo lakštų išpirkimą.

56. Platintojas, gavęs pranešimą iš Centrinio depozitoriumo apie įvykdytą lėšų už išperkamus taupymo lakštus ir (ar) palūkanas pervedimą investuotojams ir platinimo tarpininkams, apskaitoje padaro įrašus, patvirtinančius šios operacijos atlikimą.

57. Investuotojams, įsigijusiems taupymo lakštų per platinimo tarpininkus ir Sutartyje nenurodžiusiems sąskaitos finansų įstaigoje, į kurią turi būti išmokėtos lėšos už išperkamų taupymo lakštų nominaliąją vertę (kai taupymo lakštai buvo parduoti diskontuotąja verte) arba taupymo lakštų nominaliąją vertę ir atkarpos išmokas, išmokamos lėšos pervedamos į platinimo tarpininko, kuris buvo sudaręs sutartį su investuotoju, sąskaitą. Platinimo tarpininkas tokias lėšas investuotojui išmoka grynaisiais pinigais.

58. Taupymo lakštų išpirkimo ir (arba) atkarpos išmokų mokėjimo dieną, bet (jei išmokama grynaisiais pinigais) ne vėliau kaip 2 (dvi) darbo dienos po taupymo lakštų išpirkimo ir (arba) atkarpos išmokėjimo dienos, platinimo tarpininkai privalo atsiskaityti su investuotojais už išperkamus taupymo lakštus, sumokėdami taupymo lakštų nominaliąją vertę (kai taupymo lakštai parduoti diskontuotąja verte) arba taupymo lakštų nominaliąja vertę ir už atitinkamą laikotarpį apskaičiuotas palūkanas, arba tik atkarpą.

59. Taupymo lakštai laikomi išpirktais (emitentas už juos palūkanų nebemoka) ir (arba) atkarpų išmokos laikomos sumokėtomis ir tuo atveju, jeigu investuotojas išpirkimo ir (arba) atkarpų išmokėjimo dieną neatvyksta atsiimti grynųjų pinigų pas platinimo tarpininką arba jeigu jų išpirkimo ir (arba) atkarpų išmokėjimo dieną dėl ne nuo platintojo priklausančių priežasčių nepavyksta pervesti lėšų į investuotojo sąskaitą finansų įstaigoje, arba jeigu tokios lėšos buvo grąžintos iš finansų įstaigų, kai investuotojas neinformavo platintojo apie jo sąskaitos, nurodytos taupymo lakštų pirkimo sutartyje, pasikeitimą ar uždarymą. Tokios lėšos platintojo arba platinimo tarpininko sąskaitoje saugomos nemokamai. Investuotojui jų neatsiėmus per 3 (tris) mėnesius, platinimo tarpininkas šias lėšas turi pervesti į specialią platintojo sąskaitą, iš kurios lėšos investuotojams bus išmokamos platintojo nustatyta tvarka.

IX. TAUPYMO LAKŠTŲ APSKAITA

60. Investuotojui nustatyta tvarka patvirtinus Sutartį, jo vardu atidaroma reikalavimo teisių į taupymo lakštus sąskaita. Šioje sąskaitoje fiksuojama investuotojo reikalavimo teisė į pageidaujamus įsigyti taupymo lakštus.

61. Reikalavimo teisių į taupymo lakštus sąskaitos atidarymas lemia investuotojo įsipareigojimą sumokėti už taupymo lakštus šių taisyklių 17 ar 19 punkte nustatytais terminais ir tvarka. Taupymo lakštų likutis tokioje sąskaitoje gali būti tiktai teigiamas arba lygus nuliui. Tais atvejais, kai likutis tokioje sąskaitoje lygus nuliui, sąskaita uždaroma be atskiro jos savininko sutikimo.

62. Platintojui gavus iš mokėjimo sistemos pranešimą apie lėšų įskaitymą į platintojo sąskaitą ir nustačius tokių lėšų mokėtoją ir sandorį, už kurį jos yra mokamos, investuotojo vardu atidaroma asmeninė taupymo lakštų sąskaita ir į ją įrašomas Sutartyje nurodytas ir visiškai apmokėtas taupymo lakštų skaičius. Tuo pačiu metu yra uždaroma reikalavimo teisių į taupymo lakštus sąskaita. Taupymo lakštų likutis asmeninėje taupymo lakštų sąskaitoje gali būti tiktai teigiamas arba lygus nuliui. Tais atvejais, kai likutis asmeninėje taupymo lakštų sąskaitoje lygus nuliui, sąskaita uždaroma be atskiro jos savininko sutikimo. Tiktai visiškai apmokėti taupymo lakštai gali būti įrašomi į tokią sąskaitą.

63. Platintojui gavus informaciją apie lėšų įskaitymą į jo sąskaitą ir negalint nustatyti mokėtojo, taupymo lakštų įsigijimo sandorio ir (arba) jei mokėjimas už įsigyjamus taupymo lakštus atliktas iš kitos sąskaitos, nei nurodyta potencialaus investuotojo patvirtintoje Sutartyje, lėšos ne vėliau kaip kitą darbo dieną yra grąžinamos į tą pačią sąskaitą, iš kurios jos buvo pervestos, o potencialiam investuotojui asmeninė taupymo lakštų sąskaita neatidaroma. Tuo atveju, jeigu investuotojas pagal šių taisyklių 17 ar 19 punkte nustatytus reikalavimus pervedė daugiau lėšų, nei nurodyta Sutartyje, Sutartis laikoma sudaryta ir investuotojui asmeninė taupymo lakštų sąskaita atidaroma, o toks perviršis ne vėliau kaip kitą darbo dieną grąžinamas į sąskaitą, iš kurios lėšos buvo pervestos platintojui.

64. Asmeninėje taupymo lakštų sąskaitoje, atidarytoje investuotojo vardu, yra fiksuojama nuosavybės teisė į taupymo lakštus. Asmeninėje taupymo lakštų sąskaitoje taip pat fiksuojami taupymo lakštų disponavimo apribojimai ir kiti suvaržymai, jeigu jie nustatomi teisės aktuose nustatyta tvarka.

65. Investuotojui yra atidaroma tiek asmeninių taupymo lakštų sąskaitų, iš kiek skirtingų sąskaitų jis atsiskaitė už įsigytus taupymo lakštus.

66. Investuotojui neatsiskaičius per šiose taisyklėse nustatytą terminą ir nustatyta tvarka už pageidaujamus įsigyti taupymo lakštus, asmeninė taupymo lakštų sąskaita jo vardu neatidaroma ir uždaroma reikalavimo teisių į taupymo lakštus sąskaita.

67. Investuotojo pageidavimu, bet ne anksčiau kaip kitą darbo dieną po asmeninės taupymo lakštų sąskaitos atidarymo dienos, platintojo (platinimo tarpininko) buveinėje jam gali būti išduodamas platintojo nustatytos formos išrašas iš šios sąskaitos, kuris yra pasirašomas platintojo (platinimo tarpininko) atsakingo darbuotojo. Investuotojas išrašą iš asmeninės taupymo lakštų sąskaitos taip pat gali išsispausdinti iš svetainės www.vtl.lt , kai jam atidaroma tokia sąskaita ir į ją įskaitomi įsigyti taupymo lakštai.

68. Operacijos su asmeninėse sąskaitose esančiais taupymo lakštais vykdomos pagal investuotojų pavedimus platintojui (platinimo tarpininkui), taip pat perleidimo sutartis ir kitais teisėtais pagrindais. Įrašai asmeninėse sąskaitose be investuotojų sutikimo gali būti daromi tik įstatymų numatytais atvejais.

X. BAIGIAMOSIOS NUOSTATOS

69. Šiose taisyklėse nurodytų priedų formos yra rekomendacinės ir prireikus gali būti tikslinamos.

_________________

Lietuvos Respublikos Vyriausybės taupymo lakštų išleidimo ir apyvartos organizavimo taisyklių

1 priedas

LIETUVOS RESPUBLIKOS VYRIAUSYBĖS TAUPYMO LAKŠTŲ

ĮSIGIJIMO SVETAINĖJE WWW.VTL.LT

SUTARTIS NR. [ ]

[ ] m. [ ] [ ] d.

Akcinė bendrovė „Lietuvos centrinis vertybinių popierių depozitoriumas“ (toliau – Platintojas), veikianti pagal Lietuvos Respublikos finansų ministerijos ir Platintojo sutartį Nr. [ ], adresas: Konstitucijos pr. 23B, 08105 Vilnius, įmonės kodas 110059343, ir atstovaujama įgalioto darbuotojo [ ]

ir [ vardas pavardė (juridinio asmens pavadinimas)] (toliau – Investuotojas), asmens kodas (juridinio asmens kodas) [ ], adresas ], [juridinio asmens įgalioto asmens vardas, pavardė ir atstovavimo pagrindas],

sudarė šią Sutartį.

I. BENDROSIOS NUOSTATOS

1. Lietuvos Respublikos Vyriausybės taupymo lakštų (toliau – taupymo lakštai) išleidimo ir apyvartos organizavimo tvarką nustato Lietuvos Respublikos Vyriausybės taupymo lakštų išleidimo ir apyvartos organizavimo taisyklės, patvirtintos Lietuvos Respublikos finansų ministro 2009 m.___________ ___ d. įsakymu Nr. ________ (toliau – Taisyklės).

2. Laikoma, kad Investuotojas, patvirtindamas šią Sutartį, yra susipažinęs su Taisyklių sąlygomis.

3. Šioje Sutartyje vartojamos sąvokos atitinka Taisyklėse ir kituose teisės aktuose, reglamentuojančiuose taupymo lakštų apyvartą, vartojamas sąvokas.

II. SUTARTIES DALYKAS

4. Investuotojas svetainėje www.vtl.lt perka emisijos Nr. [ ] taupymo lakštus. Platintojas tvarko minėtos emisijos taupymo lakštų įsigijimo, apmokėjimo, išpirkimo ir palūkanų už juos mokėjimo operacijas, atidaro ir tvarko Investuotojo asmeninę taupymo lakštų sąskaitą, kurią Investuotojas gali peržiūrėti svetainėje www.vtl.lt.

5. Investuotojo įsigyjamų taupymo lakštų rekvizitai:

skaičiais	žodžiais
VTL ISIN kodas
Skaičius	[ ] vnt.
Vieneto nominalioji vertė	[ ] Lt
Nominalioji vertė	[ ] Lt
Vieneto pardavimo kaina	[ ] Lt
Įsigijimo vertė	[ ] Lt
Vieneto išpirkimo kaina	[ ] Lt

6. Investuotojas už įsigyjamus taupymo lakštus turi sumokėti [ ] litus ([ ] litai [ ] centų) iki [ ] m. [ ] [ ] d. 15.55 valandos, pervesdamas pinigus į Platintojo sąskaitą [LT ], BIC CSDLLT22577.

7. Taupymo lakštų išpirkimas ir palūkanų mokėjimas:

Emisijos Nr. [ ] taupymo lakštai išperkami [ ] m. [ ] [ ] d.

Metinė palūkanų norma (atkarpos dydis) – [ ] procentai.

Atkarpos išmokos (-ų) mokėjimo diena (-os) ______ __________ ___ d.

8. Investuotojas atsiskaitymams už taupymo lakštus pagal šią Sutartį vykdo mokėjimą iš sąskaitos:

8.1. IBAN kodas [ ];

8.2. finansų įstaigos BIC kodas – [banko pavadinimas].

9. Platintojas Investuotojui priklausančias lėšas už išperkamus taupymo lakštus (kai taupymo lakštai buvo parduoti diskontuotąja verte) arba lėšas už išperkamus taupymo lakštus ir (arba) išmokamas palūkanas perves į šios Sutarties 8 punkte nurodytą sąskaitą, iš kurios Investuotojas sumokėjo už įsigyjamus taupymo lakštus pagal šią Sutartį. Investuotojui atsiskaičius už įsigyjamus taupymo lakštus iš kitos nei šios Sutarties 8 punkte nurodytos sąskaitos, mokėjimas bus atmestas, lėšos bus grąžintos į sąskaitą, iš kurios jos buvo pervestos, bus laikoma, kad Investuotojas neatsiskaitė už įsigytus taupymo lakštus, ir Sutartis bus laikoma nesudaryta.

10. Investuotojas už įsigyjamus taupymo lakštus atsiskaito lėšomis, kurios yra [asmeninė (bendroji jungtinė sutuoktinių)] nuosavybė [ir investuotojas turi kito sutuoktinio išduotą įgaliojimą disponuoti šiomis lėšomis].

11. Įrašai atitinkamoje asmeninėje taupymo lakštų sąskaitoje padaromi vadovaujantis su Lietuvos Respublikos civilinio kodekso ir kitų teisės aktų, reglamentuojančių vertybinių popierių apskaitą, reikalavimais.

III. PLATINTOJO ĮSIPAREIGOJIMAI IR ATSAKOMYBĖ

12. Platintojas įsipareigoja vykdyti taupymo lakštų įsigijimo, išpirkimo ir sumokėjimo už juos priežiūrą interneto svetainėje www.vtl.lt Taisyklėse nustatyta tvarka.

13. Platintojas įsipareigoja atidaryti asmeninę vertybinių popierių sąskaitą Investuotojui ir ją tvarkyti, vadovaujantis Lietuvos Respublikos įstatymais, kitais teisės aktais, reglamentuojančiais vertybinių popierių apskaitą bei taupymo lakštų apyvartą, ir šios sutarties sąlygomis.

14. Platintojas įsipareigoja įgyvendinti tinkamas organizacines ir technines priemones, skirtas Investuotojo pateikiamiems asmens duomenims apsaugoti nuo atsitiktinio ar neteisėto sunaikinimo, pakeitimo, atskleidimo bei nuo bet kokio kito neteisėto tvarkymo.

15. Platintojas, pažeidęs Taisyklėse ir kituose teisės aktuose nustatytus reikalavimus, atsako įstatymų nustatyta tvarka.

16. Platintojas atsako už taupymo lakštų apskaitą, įrašų padarymą Investuotojų asmeninėse taupymo lakštų sąskaitose laiku, taip pat už lėšų pervedimą laiku išperkant taupymo lakštus ir sumokant atkarpų išmokas į Investuotojo nurodytą sąskaitą finansų įstaigoje, iš kurios buvo atlikti mokėjimai atsiskaitant už įsigytus taupymo lakštus.

17. Platintojas neatsako už taupymo lakštų emisijos platinimo nutraukimą tuo atveju, jei gauna nurodymą iš taupymo lakštų emitento nutraukti šios emisijos platinimą.

18. Jeigu dėl Platintojo kaltės taupymo lakštai nebuvo laiku išpirkti ir (arba) nesumokėtos palūkanos, Investuotojams mokami delspinigiai. Delspinigiai apskaičiuojami nuo laiku nesumokėtos sumos pagal tos emisijos sąlygose nustatytą taupymo lakštų metinę palūkanų normą, mokamą už visą taupymo lakštų emisijos trukmę, pridėjus prie jos 200 bazinių punktų ir visa tai dalijant iš 360. Šio punkto nuostatos taikomos išperkant taupymo lakštus pasibaigus jų trukmei ir (arba) mokant atkarpos išmokas.

19. Duomenis apie Investuotoją ir į jo sąskaitoje esančius taupymo lakštus Platintojas gali perduoti tretiesiems asmenims tik įstatymų ir kitų teisės aktų nustatyta tvarka ir sąlygomis.

IV. INVESTUOTOJO ĮSIPAREIGOJIMAI IR ATSAKOMYBĖ

20. Investuotojas įsipareigoja laikytis šioje Sutartyje, Taisyklėse ir kituose taupymo lakštų apyvartą reglamentuojančiuose teisės aktuose nustatytų reikalavimų.

21. Investuotojas įsipareigoja sumokėti už perkamus taupymo lakštus visą sumą vienu mokėjimo pavedimu iš sąskaitos, nurodytos šios Sutarties 8 punkte. Dalinis atsiskaitymas ir (arba) atsiskaitymas keliais mokėjimo pavedimais už perkamus taupymo lakštus negalimas.

22. Investuotojas įsipareigoja pasikeitus duomenims, nurodytiems šioje Sutartyje, nedelsdamas, bet ne vėliau kaip kitą darbo dieną, informuoti apie tai Platintoją raštu arba, esant galimybei, tokius duomenis pakeisti tiesiogiai interneto svetainėje www.vtl.lt. Priešingu atveju lėšos už išperkamus taupymo lakštus (kai taupymo lakštai arduoti diskontuotąja verte) arba lėšos už taupymo lakštus ir (arba) atkarpų išmokas bus pervedamos į Platintojui žinomas Investuotojo sąskaitas finansų įstaigose, iš kurių buvo atlikti mokėjimai atsiskaitant už įsigytus taupymo lakštus.

23. Investuotojas, neįvykdęs šios Sutarties 22 punkte nurodyto reikalavimo, negali reikšti pretenzijų dėl Platintojo veiksmų, įvykdytų remiantis šiais duomenimis.

24. Investuotojas Platintojui (Platinimo tarpininkui) ar kitiems asmenims neteisėta veika padarytą žalą atlygina įstatymų ir kitų teisės aktų nustatyta tvarka.

V. SUTARTIES GALIOJIMAS IR NUTRAUKIMO SĄLYGOS

25. Sutartis įsigalioja Investuotojui sumokėjus už perkamus taupymo lakštus ir galioja, iki bus išpirkti visi pagal šią Sutartį įsigyti taupymo lakštai ir įvykdyti kiti Taisyklėse nustatyti mokestiniai įsipareigojimai.

26. Sutartis laikoma nesudaryta, jei Investuotojas nesumoka už pageidaujamus įsigyti taupymo lakštus Taisyklėse nustatytais terminais ir (arba) galutinai nesumoka už šioje Sutartyje pageidaujamus įsigyti taupymo lakštus arba vykdo mokėjimą iš kitos, nei nurodyta šios Sutarties 8 punkte, sąskaitos.

27. Sutartis gali būti pildoma ir keičiama sudarant kitą ją pakeičiančią sutartį.

VI. BAIGIAMOSIOS NUOSTATOS

28. Ginčai, kylantys dėl šios Sutarties, sprendžiami abipusėmis derybomis. Nepavykus ginčų išspręsti derybų būdu, ginčas sprendžiamas Lietuvos Respublikos įstatymų nustatyta tvarka. Jeigu ginčai sprendžiami teisme, šalys susitaria, kad ginčas turi būti perduotas spręsti Platintojo buveinės vietos teismui.

29. Sutarties šalys atleidžiamos nuo atsakomybės, jeigu nevykdo šios Sutarties sąlygų dėl nenugalimos jėgos aplinkybių, numatytų Atleidimo nuo atsakomybės esant nenugalimos jėgos (force majeure) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840.

Platintojas	Investuotojas

________________________	_______________________

_________________

Lietuvos Respublikos Vyriausybės taupymo lakštų išleidimo ir apyvartos organizavimo taisyklių

2 priedas

LIETUVOS RESPUBLIKOS VYRIAUSYBĖS TAUPYMO LAKŠTŲ

ĮSIGIJIMO SUTARTIS NR. [ ]

[ ] m. [ ] [ ] d.

[ ] (toliau – Platinimo tarpininkas), adresas [ ], [indeksas] [miestas], įmonės kodas [ ], veikiantis pagal Lietuvos Respublikos finansų ministerijos (toliau – Emitentas) ir [Platinimo tarpininko] sutartį Nr. [ ], pagal akcinės bendrovės „Lietuvos centrinis vertybinių popierių depozitoriumas“ ir [Platinimo tarpininko sutartį] Nr. [ ] ir pagal Lietuvos Respublikos finansų ministerijos ir akcinės bendrovės „Lietuvos centrinis vertybinių popierių depozitoriumas“ (toliau – Platintojas) sutartį Nr. [ ], atstovaujantis Platintojui ir atstovaujamas įgalioto darbuotojo [ ],

ir [ vardas pavardė (juridinio asmens pavadinimas)] (toliau – Investuotojas), asmens kodas/ juridinio asmens kodas [ ], adresas [ ], [juridinio asmens įgalioto asmens vardas, pavardė ir atstovavimo pagrindas],

sudarė šią Sutartį.

I. BENDROSIOS NUOSTATOS

1. Lietuvos Respublikos Vyriausybės taupymo lakštų (toliau – taupymo lakštai) išleidimo ir apyvartos organizavimo tvarką nustato Lietuvos Respublikos Vyriausybės taupymo lakštų išleidimo ir apyvartos organizavimo taisyklės, patvirtintos Lietuvos Respublikos finansų ministro 2009 m.___________ ___ d. įsakymu Nr. ________ (toliau – Taisyklės) .

2. Laikoma, kad Investuotojas, pasirašydamas šią Sutartį, yra susipažinęs su Taisyklių sąlygomis.

3. Šioje Sutartyje vartojamos sąvokos atitinka Taisyklėse ir kituose teisės aktuose, reglamentuojančiuose taupymo lakštų apyvartą, vartojamas sąvokas.

II. SUTARTIES DALYKAS

4. Investuotojas perka emisijos Nr. [ ] taupymo lakštus. Platinimo tarpininkas tvarko minėtos emisijos taupymo lakštų įsigijimo, apmokėjimo ir Taisyklėse nustatytais atvejais tvarko išpirkimo ir palūkanų už juos mokėjimo operacijas. Investuotojui asmeninę taupymo lakštų sąskaitą atidaro Platintojas savo vertybinių popierių apskaitos sistemoje.

5. Investuotojo įsigyjamų taupymo lakštų rekvizitai:

skaičiais	Žodžiais
VTL ISIN kodas
Skaičius	[ ] vnt.
Vieneto nominali vertė	[ ] Lt
Nominali vertė	[ ] Lt
Vieneto pardavimo kaina	[ ] Lt
Įsigijimo vertė	[ ] Lt
Vieneto išpirkimo kaina	[ ] Lt

6. Investuotojas už įsigyjamus taupymo lakštus turi sumokėti [ ] litus ([ ] litai [ ] centų) iki ] m. [ ] [ ] d. Sutarties sudarymo metu.

Dalinis atsiskaitymas ir (arba) atsiskaitymas dalimis už taupymo lakštus negalimas.

7. Investuotojas už įsigyjamus taupymo lakštus atsiskaito lėšomis, kurios yra [asmeninė (bendroji jungtinė sutuoktinių)] nuosavybė [ir investuotojas turi kito sutuoktinio išduotą įgaliojimą disponuoti šiomis lėšomis].

8. Taupymo lakštų išpirkimas ir palūkanų mokėjimas:

Emisijos Nr. [ ] taupymo lakštai išperkami [ ] m. [ ] [ ] d.

Metinė palūkanų norma (atkarpos dydis) – [ ] procentai.

Atkarpos išmokos (-ų) mokėjimo diena (-os) ______ __________ ___ d.

9. Investuotojui priklausančias lėšas :

išmokėti grynaisiais		[platinimo tarpininko ir jo padalinio pavadinimas ir adresas]
pervesti		į sąskaitą Nr. , [finansų įstaigos pavadinimas] BIC kodas [ ]
investuoti		į išpirkimo dieną platinamą taupymo lakštų emisiją, jeigu Investuotojas iki paskutinės taupymo lakštų galiojimo dienos nepraneša kitaip. Neinvestuotų lėšų likutį (sumą iki vieno lakšto pardavimo kainos) pervesti į sąskaitą Nr. _____________________, BIC kodas [ ] [finansų įstaigos pavadinimas]

10. Įrašus atitinkamoje asmeninėje taupymo lakštų sąskaitoje padaro Platintojas, vadovaudamasis Lietuvos Respublikos civilinio kodekso ir kitų teisės aktų, reglamentuojančių vertybinių popierių apskaitą, reikalavimais.

III. PLATINIMO TARPININKO ĮSIPAREIGOJIMAI IR ATSAKOMYBĖ

11. Platinimo tarpininkas įsipareigoja vykdyti taupymo lakštų įsigijimo, išpirkimo ir apmokėjimo operacijas Taisyklėse nustatyta tvarka.

12. Platinimo tarpininkas įsipareigoja pateikti Platintojui duomenis, reikalingus atidaryti asmeninei vertybinių popierių sąskaitai Investuotojui ir jai tvarkyti, vadovaujantis Lietuvos Respublikos įstatymais, kitais teisės aktais, reglamentuojančiais vertybinių popierių apskaitą ir taupymo lakštų apyvartą, ir šios Sutarties sąlygomis.

13. Platinimo tarpininkas įsipareigoja įgyvendinti tinkamas organizacines ir technines priemones, skirtas Investuotojo pateikiamiems asmens duomenims apsaugoti nuo atsitiktinio ar neteisėto sunaikinimo, pakeitimo, atskleidimo bei nuo bet kokio kito neteisėto tvarkymo.

14. Platinimo tarpininkas, pažeidęs Taisyklėse ir kituose teisės aktuose nustatytus reikalavimus, atsako įstatymų nustatyta tvarka.

15. Platinimo tarpininkas neatsako už taupymo lakštų emisijos platinimo nutraukimą tuo atveju, jei gauna nurodymą iš Emitento nutraukti šios emisijos platinimą.

16. Jeigu dėl Platintojo ar Platinimo tarpininko kaltės taupymo lakštai nebuvo laiku išpirkti ir (arba) nesumokėtos palūkanos, Investuotojams mokami delspinigiai. Delspinigiai apskaičiuojami nuo laiku nesumokėtos sumos pagal tos emisijos sąlygose nustatytą taupymo lakštų metinę palūkanų normą, mokamą už visą taupymo lakštų emisijos trukmę, pridėjus prie jos 200 bazinių punktų ir visa tai dalijant iš 360. Šio punkto nuostatos taikomos išperkant taupymo lakštus pasibaigus jų trukmei ir (arba) mokant atkarpos išmokas.

17. Duomenis apie Investuotoją ir jo sąskaitoje esančius taupymo lakštus Platinimo tarpininkas gali perduoti tretiesiems asmenims tik įstatymų ir kitų teisės aktų nustatyta tvarka ir sąlygomis.

IV. INVESTUOTOJO ĮSIPAREIGOJIMAI IR ATSAKOMYBĖ

18. Investuotojas įsipareigoja laikytis šioje Sutartyje, Taisyklėse ir kituose taupymo lakštų apyvartą reglamentuojančiuose teisės aktuose nustatytų reikalavimų.

19. Investuotojas įsipareigoja pasikeitus duomenims, nurodytiems šioje Sutartyje, nedelsdamas, bet ne vėliau kaip kitą darbo dieną, informuoti apie tai Platinimo tarpininką raštu.

20. Investuotojas, neįvykdęs šios Sutarties 19 punkte nurodyto reikalavimo, negali reikšti pretenzijų dėl Platinimo tarpininko veiksmų, įvykdytų remiantis šiais duomenimis.

21. Investuotojas Platinimo tarpininkui ar kitiems asmenims neteisėta veika padarytą žalą atlygina įstatymų ir kitų teisės aktų nustatyta tvarka.

V. SUTARTIES GALIOJIMAS IR NUTRAUKIMO SĄLYGOS

22. Sutartis įsigalioja nuo jos pasirašymo ir įsigyjamų taupymo lakštų apmokėjimo dienos ir galioja, iki bus išpirkti visi pagal šią Sutartį įsigyti taupymo lakštai ir įvykdyti kiti Taisyklėse nustatyti mokestiniai įsipareigojimai.

23. Sutartis gali būti pildoma ir keičiama sudarant kitą ją pakeičiančią sutartį.

VI. BAIGIAMOSIOS NUOSTATOS

24. Ginčai, kylantys dėl šios Sutarties, sprendžiami abipusėmis derybomis. Nepavykus ginčų išspręsti derybų būdu, ginčas sprendžiamas Lietuvos Respublikos įstatymų nustatyta tvarka. Jeigu ginčai sprendžiami teisme, šalys susitaria, kad ginčas turi būti perduotas spręsti Platinimo tarpininko buveinės vietos teismui.

25. Sutarties šalys atleidžiamos nuo atsakomybės, jeigu nevykdo šios Sutarties sąlygų dėl nenugalimos jėgos aplinkybių, numatytų Atleidimo nuo atsakomybės esant nenugalimos jėgos (force majeure) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840.

Platinimo tarpininkas	Investuotojas

________________________	_______________________

_________________